Toomemäen puiston kartta.
Tarton tuomiokirkko Toomemäellä.
Vanha anatomianlaitos, 1860.
Rotunda on nykyisin kahvila.
Nelikopterilla ilmasta kuvattu video Toomemägissa ja Tartussa
**Toomemägi** (suom. *Toomemäki* ) on puisto Viron Tartossa. Puistossa on historiallisia nähtävyyksiä, kuten tuomiokirkon rauniot, jossa on museo ja torneissa yleisölle avoin maisemien katselupaikka. Puistossa on lisäksi Tarton vanha observatorio.

Historia
--------

Venäjän keisari Paavali I lahjoitti Toomemäen alueen Tarton yliopistolle. Se oli aiemmin ollut karjan laidunnusaluetta. Alue on saanut nimensä mäelle rakennetuista Tarton tuomiokirkosta ja piispanlinnasta. Alue on todennäköisesti ollut asuttuna jo nuoremmalla kivikaudella. Vuonna 1708 venäläiset tuhosivat alueelta lähes kaikki keskiaikaiset linnoitteet. Nykyisin paikka on Tarton omaleimaisin puisto, jossa on yliopiston maineikkaimmille opiskelijoilleen ja opettajilleen pystyttämät muistomerkkejä. Puiston puusto koostuu vaahteroista, lehmuksista ja jalavista.

Nähtävyyksiä
------------

Tarton tuomiokirkko oli aikanaan koko Baltian merkittävimpiä goottilaistyylisiä tiilirakennuksia. Sen rakentaminen aloitettiin ilmeisesti 1200-luvun puolivälissä; tiilikirkkoa laajennettiin 1300-luvulla. Kirkon kuoriosaa laajennettiin 1400-luvun jälkipuoliskolla; samalla länsipäätyyn lisättiin kaksoistornit ja muuri.

Kirkko jäi käytöstä uskonpuhdistuksen myötä, ja se raunioitui Liivinmaan sodassa tulipalossa vuonna 1624. Vuosina 1804–1807 Tarton yliopiston arkkitehti J. W. Krause suunnitteli kirkon kuoriosan yliopiston pääkirjastoksi. Kirjasto muutti vuonna 1982 uuteen kirjastotaloon, ja nykyään tiloissa on Tarton yliopiston museo. Tornit on kunnostettu näköalapaikaksi, jotka ovat yleisölle avoinna kesäkausina. Raunioissa järjestetään kesäisin teatteriesityksiä ja konsertteja.

Tuomiokirkon vieressä on Kristjan Jaak Petersonin (1801–1822) patsas. Riiassa syntynyt Peterson ehti lyhyen elämänsä aikana luoda vironkielisen kirjallisuuden perustan. Lisäksi hän käänsi viroksi maailman runouden klassikoita ja käänsi myös ruotsista saksaksi Christfried Gananderin *Mythologia Fennican*.

Toinen muistomerkki Toomemäellä on K. E. von Baerin patsas. Keski-Virossa syntynyt baltiansaksalainen von Baer (1792–1876) oli 1800-luvun monipuolisimpia luonnontieteilijöitä ja Tarton yliopiston tunnetuimpia kasvatteja ja professoreita. Mäellä on myös Johan Skytten muistomerkki.

Toomemäen lounaislaidalla sijaitsee Tarton tähtitorni (J. W. Krause, 1805). Se rakennettiin entisen bastionin päälle. Vuonna 1825 valmistui uusi, kääntyvä torni. Lisäksi Toomemäellä on Vanha anatomianlaitos eli *Vana anatoomikum* (J. W. Krause, 1805), korkeimman oikeuden rakennus, kahvilakäytössä oleva rotunda sekä vanha klinikka.

Toomemäelle johtaa katujen kaksi siltaa: niin sanotut Enkelinsilta ja Pirunsilta. Niistä etenkin vuonna 1838 valmistunut Enkelinsilta on suosittu nähtävyys. Toomemäen toisella puolella sijaitseva vaatimattomampi Pirunsilta on rakennettu 1913 Romanovien hallitsijasuvun 300-vuotisjuhlien kunniaksi.

Lähteet
-------

1. ↑  Viron paikannimet: suomeen mukautettu vai vironkielinen nimiasu? *Ohje*. Kotimaisten kielten keskus. Viitattu 28.4.2017.
2. 1 2  Toome Hill Park Visit Estonia. Viitattu 17.1.2017. (englanniksi)
3. 1 2  The towers of Tartu Cathedral at the University of Tartu Museum *Tourism Objects*. Visit Tartu.  Arkistoitu 25.2.2018. Viitattu 30.12.2016. (englanniksi)
4. 1 2  The Towers of Tartu Cathedral *Sights and Museums*. Tarton yliopisto. Viitattu 30.12.2016. (englanniksi)
5. ↑  Metsallik, Romeo: Kristjan Jaak Petersonin muistomerkki (muokannut Alari Vaino 17.5.2004) *Muinsus*.  30.7.2003. Raad Tartu. Viitattu 17.1.2017. (viroksi)
6. ↑  Kristjan Jaak Peterson Tuglas-seura.  Arkistoitu 18.1.2017. Viitattu 17.1.2017.
7. ↑  Luts, Martin: K. E. von Baerin muistomerkki (muokannut Alari Vaino 17.5.2004) *Muinsus*.  14.2.2000. Raad Tartu. Viitattu 18.1.2017. (viroksi)
8. ↑  Tammiksaar, E.: K. E. v. Baerin elämäkerta *Biography*. ZBI. Viitattu 17.1.2017. (englanniksi)
9. ↑  Johan Skytten muistomerkki *Tourism Objects*. Visit Tartu.  Arkistoitu 18.1.2017. Viitattu 17.1.2017. (englanniksi)
10. ↑  Toomemägi: kohvik Rotund, Tartu  Toukokuu 2013. Parand.kul.ee.  Arkistoitu 18.1.2017. Viitattu 17.1.2017. (viroksi)
11. ↑  Tartto on historiallinen kaupunkikohde *Tartto*. Viro.fi.  Arkistoitu 18.1.2017. Viitattu 17.1.2017.

Aiheesta muualla
----------------

* Kuvia tai muita tiedostoja aiheesta **Toomemägi** Wikimedia Commonsissa

* Toomemäe 360° aeropanoraam / aerofoto.